Moskee, huise ontruim oor ‘bomtoestel’Die moskee in Verulam (Foto: Reaction Unit) Die Imam Husain-moskee in Verulam in KwaZulu-Natal is Sondagaand inderhaas ontruim nadat ŉ toestel soortgelyk aan ŉ bom binne die moskee aangetref is. Die Reaction Unit South Africa het Sondagaand aan Maroela Media bevestig dat die moskee asook verskeie huise rondom die moskee om veiligheidsredes ontruim is. Die bom is glo onder die maulana (die Moslem-leraar) se stoel gevind en deur ŉ aanbidder na ŉ ander gedeelte van die moskee verskuif. Uit ’n foto blyk dit die toestel is aan ’n ou selfoon verbind. Prem Balram, woordvoerder vir dié gemeenskapspolisiëringsforum, het op navraag bevestig dat dié verrigtinge afgespeel het in dieselfde moskee as waar drie mense vroeër vandeesweek aangeval is. Die verdagte toestel (Foto: Reaction Unit) Drie mans, volgens berigte moontlik van Egipte, het toe op die Imam Hussain-Moskee toegeslaan. Die twee slagoffers wat die aanval oorleef het, is as Moulana Ali Nchinyane en Muhammad Ali geïdentifiseer. Die derde slagoffer, Abbas Essop, is in die aanval dood. Tydens dié aanval het die verdagtes verskeie vertrekke in die moskee, insluitend die biblioteek, met petrolbomme aan die brand gesteek en toe van die toneel gevlug. Balram het Sondagaand gesê lede van die Reaction Unit South Africa wag op bomkenners om die toneel te besoek. Meer inligting volg. Op die toneel in Verulam (Foto: Reaction Unit)